**P R A V I L N I K**

**O KORIŠTENJU KOMBI VOZILA**

**OPĆI PODACI**

Članak 1.

 Ovim Pravilnikom utvrđuje se način korištenja svakog vozila pojedinačno u najmu Zajednice sportskih udruga grada Ivanca ( u daljnjem tekstu ZSUGI).

**PRAVO KORIŠTENJA**

Članak 2.

 Pravo korištenja vozila po povlaštenim uvjetima imaju samo članice ZSUGI koji su potpisivanjem Aneksa ugovora o financiranju programa Javnih potreba u sportu grada Ivanca za 2018. godinu i potpisivanjem Ugovora o cesiji sa ZSUGI (10 sportskih udruga).

 Korištenje kombi vozila ostalih sportskih udruga koje nisu potpisale Aneks ugovora kao i nečlanice ZSUGI može ostvariti temeljem Odluke Izvršnog odbora ZSUGI uz financijsku naknadu po Odluci Izvršnog odbora za svaku kalendarsku godinu, uz uvjet da u istom terminu vozilo ne koristi neka od članica ZSUGI koje su potpisale Ugovore poštujući pravila prvenstva korištenja iz ovog Pravilnika, navedenih u člancima 12 i 13. Pravilnika..

**ADMINISTRATOR**

Članak 3.

 Izvršni odbor svojom Odlukom imenovat će osobu (Administratora) zaduženog za vozila sa slijedećim zaduženjima:

1. Vodi brigu o stanju i ispravnosti vozila,
2. Vodi brigu o registraciji vozila, zamjeni guma,terminu redovitih servisa i dr,
3. Vodi evidenciju korištenja vozila po korisniku, bilježeći broj korisnika i broj pređenih kilometara,
4. Daje informaciju o slobodnim terminima vozila,
5. Određuje u dogovoru s Predsjednikom korištenja prema dobivenim informacijama od potencijalnih korisnika, stanju evidencije i eventualnim sankcijskim odredbama,
6. Sastavlja zapisnik u slučaju da je vozilo oštećeno i fotografira oštećeno mjesto.O daljnjim postupcima odlučit će Izvršni odbor ZSUGI.Ova odredba se ne odnosi na slučaj prometne nezgode kada je mjerodavan policijski zapisnik, te procjena ovlaštenog procjenitelja nadležnog osiguravajućeg društva po policijskom zapiusniku.

**UVJETI KORIŠTENJA I PRIMOPREDAJA**

Članak 4.

 Preporuča se prijevoz više od 5 putnika uključujući vozača, a nije dozvoljeno prevoziti više osoba nego što je dozvoljeno (8+1).

Članak 5.

 Vozač vozila ne može biti osoba mlađa od 25 godina i mora imati najmanje 5 godina vozačkog iskustva.

Članak 6.

 Samovoljno ustupanje vozila trećim osobama ili subjektima od strane udruga članica strogo je zabranjeno i podliježe sankcioniranju.

Članak 7.

 Primopredaja se osim korisnika i administratora može obaviti i između dva korisnika. U tom slučaju korisnik koji prima vozilo ne može se naknadno opravdati nedostacima prilikom preuzimanja vozila.

**POSTUPAK REZERVACIJE VOZILA**

Članak 8.

 Rezervacija vozila vrši se pismenim putem na obrascu „Zahtjev za korištenje kombi vozila Zajednice sportskih udruga grada Ivanca“ putem: na e-mail adrtesu Zajednice, Administratoru ili Glavnom tajniku Zajednice koji vodi evidenciju i raspored zauzetosti vozila.

U Zahtjevu za korištenje vozila treba navesti slijedeće:

1. Naziv udruge ( Korisnik vozila )
2. Odredište ( Destinacija putovanja )
3. Natjecanje (Naziv natjecanja )
4. Kategorija natjecanja ( seniori, juniori, mlađe kategorije, veterani i ostali)
5. Datum polaska
6. Vrijeme polaska
7. Datum povratka
8. Vrijeme povratka
9. Broj putnika

Podaci o vozaču:

1. Ime i prezime vozača
2. Starosna dob vozača (25-35,35-45,45-55,55-65 i preko 65 godina)
3. Vozačko iskustvo (5-10,10-15,15-20,20-25 i preko 25 godina)
4. Broj mobilnog telefona vozača.

**OBAVEZE KORISNIKA VOZILA**

Članak 9.

 Korisnik prilokom preuzimanja vozila prihvaća slijedeće obaveze:

1. Preuzima odgovornost za ispravnost vozila,
2. Obavezan je prije polaska u potpunosti ispuniti putni nalog u dijelu koji se odnosi na relaciju puta upisati sve putnike u vozilu poimence,
3. Odgovoran za sve postupke i događaje tijekom korištenja vozila do predaje vozila administratoru,
4. Vozač je obavezan putni nalog potpisati prije polaska.

Članak 10.

 Prilikom vraćanja vozila administratoru potrebno je:

1. Da je vozilo neoštećeno,
2. Da je spremnik goriva pun,
3. Da je vozilo očišćeno izvana i iznutra,
4. Da je putni nalog ispravno i u potpunosti popunjen uključujući i završno stanje brojača prijeđenih kilometara.

Članak 11.

 U slučaju da podnosioc Zahtjeva za korištenje vozila odustane, dužan je to dojaviti administratoru najkasnije 3 dana prije zatraženog termina korištenja.

 O Odustajanju potrebno je obavijestiti administratora makar i jedan dan prije zatraženog termina, što može utjecati na smanjenje sankcije.

**ODREĐIVANJE PRVENSTVA KORIŠTENJA**

Članak 12.

 U slučaju postojanja više Zahtjeva za korištenjem vozila u istom terminu ili se termini poklapaju, pravo prvenstva korištenja se određuj kako je navedeno:

1. NAMJENA – prednost prijevozu sportaša na službena natjecanja – rangovi natjecanja.
2. KATEGORIJA SPORTAŠA – prednost imaju sportaši kategorije seniora, juniora, mlađih dobnih skupina, veterani i dr.
3. UDALJENOST – prednost se daje udrugama koje vozilo koriste za duže putovanje.
4. FINANCIRANJE – prednost se daje udrugama koje su izdvojile veću količinu financijskih sredstava putem Ugovora o cesiji.
5. UČESTALOST – temeljem evidencije o korištenju vozila prednost imaju udruge koje su manje puta koristile vozilo u priteklih mjesec dana.

Članak 13.

 Udruga s pravom prvenstva može svojom voljom ustupiti pravo prvenstva udruzi koja je slijedeća po redosljedu prvenstva uz obavijest i odobravanje administratora.

Članak 14.

 Sastavni dio Pravilnika čini Odluka o cjeniku za troškove održavanje kombi vozila s utvrđenim vrijednostima i to:

1. Udruge po povlaštenim uvjetima (potpisnici Ugovora o cesiji)
2. Ostale udruge članice Zajednice i
3. Ostali korisnici.

**SANKCIJE**

Članak 15.

 Udruzi koja vrati vozilo, a nije u potpunosti popunila spremnik goriva biti će odbijen u prvoj transakciji redovitih mjesečnih financijskih sredstava iz Gradskog proračuna za iznos troška goriva koji bude nedostajao i imat će zabranu korištenja vozila u slijedećih mjesec dana.

Članak 16..

 Ako udruga vrati vozilo neočišćeno (iznutra i izvana) Administrator će vozilo dati na na čišćenje i pranje, a trošak će odbiti udruzi u prvoj transakciji redovitih mjesečnih financijskih sredstava iz Gradskog proračuna. Udruga će također biti sankcionirana zabranom korištenja vozila u slijedećih mjesec dana.

 Udruga koja napravi isti propust u slijedećim mjesecima kalendarske godine od isteka kazne iz stavka 1. ovog članka, sankcionirat će se zabranom korištenja vozila na rok od šest mjeseci.

Članak 17.

 Udruzi koja u zahtjevu istakne krive podatke, radi stjecanja prava prvenstva korištenja, zabranit će se korištenje vozila u slijedećih 3 mjeseca.

Članak 18.

 Udruzi koja ne obavijesti Administratora o odustajanju od korištenja vozila, zabranit će se korištenje vozila u tekućem njesecu.

Članak 19.

 Udruga koja samovoljno ustupi vozilo trećim osobama ili subjektima, zabranit će se korištenje vozila slijedećih godinu dana.

Članak 20.

 Udruga odnosno odgovorna osoba iste, dužna je troškove nastale na ime plaćenih kazni, te sve dodatne troškove koji su nastali u vrijeme korištenja vozila (kazne za parkiranje, kazne za prometne prekršaje, cestarine i dr.) snositi na licu mjesta.

 Ako udruga ili odgovorna osoba ne podmire nastale troškove kazne (radar-multanova) i isti pristignu na adresu Zajednice, biti će nadoknađen (odbijen) udruzi u prvoj transakciji redovitih mjesečnih financijskih sredstava iz Gradskog proračuna, odnosno, korisnicima usluga ili podaci o vozaču s primopredajnog naloga biti će proslijeđeni policiji.

**POSTUPAK U SLUČAJU PROMETNE NEZGODE**

Ćlanak 21.

 U slućaju da vozilo bude sudionik u prometnoj nesreću, vozač je obavezan postupiti u skladu s važećim Zakonskim propisima, te na licu mjesta obavijestiti policiju.

 Udruga koja je dobila vozilo na korištenje, odgovorna osoba udruge i vozač dužni su na vlastiti trošak organizirati prijevoz oštećenog vozila do P.S.C. Zagreb ovlaštenog srevisa.

Članak 22.

U slučaju da je vozač vozila skrivio prometnu nezgodu, vozilo će se popraviti na račun Kasko osiguranja, temeljem važeće police kasko osiguranja, osim ako se isto ne može ostvariti krivnjom vozača, a prema uvjetima iz police kasko osiguranja (npr. alkoholiziranost opijati i sl.). U tom slučaju troškove popravka vozila snosit će udruga koja je vozilo tražila na korištenje, odnosno odgovorna osoba udruge i vozač.

**RJEŠAVANJE SPOROVA**

Članak 23.

 Na Odluku Administratora u svezi prvenstva korištenja udruge se mogu žaliti u pismenom obliku Izvršnom odboru ZSUGI, čija je Odluka konačna.

Članak 24.

 Na procjenu Administratora o unutarnjoj i vanjskoj čistoći vozila namaju prava žalbe.

Članak 25.

 Primjerak ovog Pravilnika bit će priložen u kabini vozila.

Članak 26.

 Ovaj Pravilnik odobrio i potvrdio je Izvršni odbor ZSUGI na redovitoj 2. sjednici koja je održana 18. rujna 2018. godine.

 **PREDSJEDNIK ZAJEDNICE:**

 **Josip Šimunek**